Κανονισμός (ΕΚ) αριθ. 732/2001 της Επιτροπής

της 11ης Απριλίου 2001

για την τροποποίηση του κανονισμού (ΕΚ) αριθ. 1498/1999 για τις λεπτομέρειες εφαρμογής του κανονισμού (ΕΟΚ) αριθ. 804/68 του Συμβουλίου όσον αφορά τις ανακοινώσεις μεταξύ των κρατών μελών και της Επιτροπής στον τομέα του γάλακτος και των γαλακτοκομικών προϊόντων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1255/1999 του Συμβουλίου, της l7ης Μαΐου 1999, περί κοινής οργανώσεως αγοράς στον τομέα του γάλακτος και των γαλακτοκομικών προϊόντων(1), όπως τροποποιήθηκε τελευταία από τον κανονισμό (ΕΚ) αριθ. 1670/2000(2),και ιδίως το άρθρο 40,

Εκτιμώντας τα ακόλουθα:

(1) Ο κανονισμός (ΕΚ) αριθ. 1498/1999 της Επιτροπής(3), όπως τροποποιήθηκε από τον κανονισμό (ΕΚ) αριθ. 1535/2000(4), προβλέπει, μεταξύ άλλων, τη μεταβίβαση στοιχείων που αφορούν τις ποσότητες των προϊόντων για τα οποία έχουν εκδοθεί πιστοποιητικά εισαγωγής βάσει διαφορετικών καθεστώτων εισαγωγής.

(2) Πρέπει επίσης να προβλεφθεί η ανακοίνωση του είδους αυτού των στοιχείων για τα πιστοποιητικά που έχουν εκδοθεί για τις εισαγωγές στο πλαίσιο του κανονισμού (ΕΚ) αριθ. 2414/98 της Επιτροπής, της 9ης Νοεμβρίου 1998, για τη θέσπιση των λεπτομερειών εφαρμογής του καθεστώτος το οποίο εφαρμόζεται στα προϊόντα του γάλακτος και τα γαλακτοκομικά προϊόντα τα οποία προέρχονται από τις χώρες της Αφρικής, της Καραϊβικής και του Ειρηνικού (ΑΚΕ) και για την κατάργηση του κανονισμού (ΕΟΚ) αριθ. 1150/90(5), και των στοιχείων σχετικά με τις εισαγωγές καταγωγής χωρών δυτικών Βαλκανίων που προκύπτουν από τον κανονισμό (ΕΚ) αριθ. 2007/2000 του Συμβουλίου, της 18ης Σεπτεμβρίου 2000, για την εισαγωγή έκτακτων εμπορικών μέτρων για χώρες και εδάφη που συμμετέχουν ή συνδέονται με τη διαδικασία σταθεροποίησης και σύνδεσης της Ευρωπαϊκής Ενωσης, για την τροποποίηση του κανονισμού (ΕΚ) αριθ. 2820/98 και την κατάργηση των κανονισμών (ΕΚ) αριθ. 1763/1999 και (ΕΚ) αριθ. 6/2000(6), όπως τροποποιήθηκε από τον κανονισμό (ΕΚ) αριθ. 2563/2000(7).

(3) Κρίνεται σκόπιμο να τροποποιηθεί ο κανονισμός (ΕΚ) αριθ. 1498/1999 αναλόγως.

(4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης γάλακτος και γαλακτοκομικών προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 1498/2000 τροποποιείται ως εξής:

α) στο άρθρο 7 πρώτο εδάφιο, προστίθενται τα ακόλουθα σημεία: "6. το αργότερο τη δέκατη ημέρα κάθε μήνα για τον προηγούμενο μήνα, τις ποσότητες προϊόντων για τα οποία έχουν εκδοθεί πιστοποιητικά εισαγωγής στο πλαίσιο του κανονισμού (ΕΚ) αριθ. 2414/98 της Επιτροπής(8), κατανεμημένες ανά κωδικό της συνδυασμένης ονοματολογίας και ανά κωδικό της χώρας καταγωγής (μηχανογραφημένος κωδικός ανακοίνωσης IDES: 6)·

7. το αργότερο τη δέκατη ημέρα κάθε μήνα για τον προηγούμενο μήνα, τις ποσότητες προϊόντων για τα οποία έχουν εκδοθεί πιστοποιητικά εισαγωγής στο πλαίσιο του κανονισμού (ΕΚ) αριθ. 2007/2000 του Συμβουλίου(9), κατανεμημένες ανά κωδικό της συνδυασμένης ονοματολογίας και ανά κωδικό της χώρας καταγωγής (μηχανογραφημένος κωδικός ανακοίνωσης IDES: 6)."

β) Παρεμβάλλεται το ακόλουθο άρθρο: "Άρθρο 7α

Τα κράτη μέλη ανακοινώνουν στην Επιτροπή, το αργότερο στις 31 Μαΐου 2001, κατανεμημένα ανά μήνα, τα στοιχεία που αναφέρονται στο άρθρο 7 σημεία 6 και 7 για τους μήνες Ιανουάριο, Φεβρουάριο και Μάρτιο 2001."

Άρθρο 2

Ο παρών κανονισμός αρχίζει να ισχύει την 1η Μαΐου 2001.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 11 Απριλίου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 160 της 26.6.1999, σ. 48.

(2) ΕΕ L 193 της 29.7.2000, σ. 10.

(3) ΕΕ L 174 της 9.7.1999, σ. 3.

(4) ΕΕ L 175 της 14.7.2000, σ. 79.

(5) ΕΕ L 299 της 10.11.1998, σ. 7.

(6) ΕΕ L 240 της 23.9.2000, σ. 1.

(7) ΕΕ L 295 της 23.11.2000, σ. 1.

(8) ΕΕ L 299 της 10.11.1998, σ. 7.

(9) ΕΕ L 240 της 23.9.2000, σ. 1.